Omnibus, presentes litteras inspecturis, magister Michael, curie Senon. officialis, in Domino salutem. Notum facimus universis quod, cum inter canonicos Deiloci et Nicholaum, priorem, et monachos Beate-Marie de Jovigniaco verteretur altercatio de corpore Willelmi, illustris comitis Jovigniaci, tandem composuerunt in hunc modum: quod canonici remiserunt monachis actionem quam contra eos pro predicti comitis corpore intendebant, et monachi remiserunt predictis canonicis duos solidos et quatuor sextarios et unam minam bladi quos eis debebant annuatim pro molendino Saneveriarum, ita quod non solvent canonici, de cetero, monachis nisi unum sextarium frumenti laudabilis, in crastino Nativitatis dominice, et duodecim denarios in Exaltatione Sancte-Crucis, per singulos annos; et canonici quitaverunt monachis decem solidos quos percipiebant annuatim in hala draperiorum Jovigniaci, et quicquid habebant in hala predicta. Hanc compositionem fecerunt abbas Deiloci et prior Jovigniaci, et eam laudaverunt prior et conventus de Caritate et conventus Deiloci, sicut nobis constitit per litteras eorumdem. Quod ut ratum et inconcussum permaneat in posterum, presentes litteras, ad petitionem parcium, sigilli curie Senon. munimine fecimus roborari. Actum, anno Gracie Mº CCº vicesimo-quarto.